[bookmark: _GoBack]На основу члана 12. Закона о ублажавању последица енергетске кризе и раста трошкова живота појединим категоријама становништва кроз једнократну финансијску подршку и једнократну новчану накнаду („Службени гласник РС”, број 80/26),
Министар финансија доноси
ПРАВИЛНИК
o начину пријаве за добијање једнократне новчане накнаде, начину исплате средстава и подношења рекламација
Члан 1.
Овим правилником ближе се уређује начин пријаве за добијање једнократне новчане накнаде, начин исплате једнократне новчане накнаде и подношења рекламација предвиђених Законом о ублажавању последица енергетске кризе и раста трошкова живота појединим категоријама становништва кроз једнократну финансијску подршку и једнократну новчану накнаду („Службени гласник РС”, број 80/26 – у даљем тексту: Закон).
Члан 2.
Министарство финансија (у даљем тексту: Министарство), преко Управе за трезор, извршиће уплату једнократне новчане накнаде лицима из члана 2. ст. 2. и 3. Закона у износу од 6.000,00 динара (у даљем тексту: једнократна новчана накнада).
Члан 3.
Ради уплате једнократне новчане накнаде Министарство сачињава и води  привремени регистар који садржи Законом прописане податке (у даљем тексту: Привремени регистар) о лицима којима се исплаћује једнократна новчана накнада (у даљем тексту: примаоци једнократне новчане накнаде), и то: 
1) о лицима која се пријаве за уплату једнократне новчане накнаде уз поседовање важеће личне карте и која испуњавају услове из члана 2. став 2. тач. 1)–4) Закона (у даљем тексту: подносиоци пријаве);
2) о корисницима права из пензијског и инвалидског осигурања, носиоцима права на новчану социјалну помоћ и корисницима новчане социјалне помоћи у складу са законом којим се уређује социјална заштита  која испуњавају услове из члана 2. став 2. тач. 1)–4) Закона (у даљем тексту: лица којима се једнократна новчана накнада исплаћује без пријаве).
Привремени регистар садржи и законом прописане податке о лицима у заводу за извршење кривичних санкција, која испуњавају услове из члана 2. став 2. тач. 1)–4) Закона (у даљем тексту: лица у заводу за извршење кривичних санкција). 
Члан 4.
Подносилац пријаве у периоду од 7. до 21. септембра 2026. године врши пријављивање за исплату једнократне новчане накнаде електронским путем преко портала Управе за трезор, путем веб адресе https://idp.trezor.gov.rs/ (у даљем тексту: Портал) тако што доставља следеће податке:
1) јединствени матични број грађана;
2) регистарски број важеће личне карте.
Члан 5.
Министарству, податке о корисницима права из пензијског и инвалидског осигурања доставља Републички фонд за пензијско и инвалидско осигурање, у складу са Законом.
Министарству, податке о носиоцима права на новчану социјалну помоћ и корисницима новчане социјалне помоћи, у складу са законом којим се уређује социјална заштита, доставља Министарство за рад, запошљавање, борачка и социјална питања, у складу са Законом.
Министарству, податке о лицима у заводу за извршење кривичних санкција, доставља Министарство правде – Управа за извршење кривичних санкција, у складу са Законом.
Министарству, податке о лицу које има статус носиоца права у складу са Законом о праву на бесплатне акције и новчану накнаду коју грађани остварују у поступку приватизације („Службени гласник РС”, бр. 123/07, 30/10, 115/14, 112/15 и 19/25) доставља Министарство привреде.
Подаци из ст. 1–4. овог члана важећи на дан ступања на снагу Закона, достављају се на начин утврђен овим правилником.
Члан 6.
Министарство, по достављању података подносиоца пријаве из члана 4. овог правилника приступа утврђивању испуњености услова за уплату једнократне новчане накнаде из члана 2. став 2. Закона на основу података који се налазе у службеним евиденцијама органа јавне власти, у складу са чланом 7. став 2. тач. 1) и 5) Закона.
Министарство, по достављању података о лицима којима се једнократна новчана накнада исплаћује без пријаве и лицима у заводу за извршење кривичних санкција од стране органа јавне власти у складу са чланом 7. став 2. тач. 2)–4) Закона приступа утврђивању испуњености услова за уплату једнократне новчане накнаде из члана 2. став 2. тач. 1)–4) Закона на основу података из члана 7. став 2. тачка 5) Закона.
Достављање, односно размена податка између органа јавне власти, врши се искључиво у електронском облику.
Члан 7.
По утврђивању испуњености услова за уплату једнократне новчане накнаде Министарство, преко Управе за трезор, податке од значаја за уплату једнократне новчане накнаде које су доставили подносиоци пријаве, као и податке од значаја о лицима којима се једнократна новчана накнада исплаћује без пријаве, доставља у електронском облику „Банци Поштанска штедионица” акционарско друштво, Београд (у даљем тексту: Банка).
Члан 8.
Пренос средстава примаоцима једнократне новчане накнаде врши се Банци са посебног наменског рачуна који је отворен за ту намену у Министарству – Управи за трезор. 
Банка врши исплату једнократне новчане накнаде на текући рачун или посебан наменски рачун који прималац једнократне новчане накнаде има отворен код Банке.
Уколико прималац једнократне новчане накнаде нема отворен код Банке текући рачун или посебан наменски рачун, Банка отвара посебан наменски рачун за исплату једнократне новчане накнаде, у складу са чланом 9. ст. 2–4. Закона.
Пренос средстава лицима у заводу за извршење кривичних санкција врши се на депозитни рачун завода за извршење кривичних санкција.
Члан 9.
Подносиоцу пријаве, односно другом заинтересованом лицу у периоду из члана 4. овог правилника биће омогућено да преко Портала изврши проверу да ли испуњава услов из члана 2. став 2. тачка 1) Закона.
У случају да је лице из става 1. овог члана евидентирано као носилац права у складу са Законом о праву на бесплатне акције и новчану накнаду коју грађани остварују у поступку приватизације, преко Портала ће добити информацију у којој банци може да провери да ли су му исплаћена средства на основу акта о преносу новчане накнаде грађанима који су стекли статус носиоца права на бесплатне акције и новчану накнаду коју грађани остварују у поступку приватизације из средстава Акционарског фонда. 
Подносилац пријаве, односно лице којем се једнократна новчана накнада исплаћује без пријаве има могућност провере статуса пријаве преко Портала, у делу „Провера статуса пријаве”, као и могућност подношења рекламације у делу „Пријава проблема”.
Лице у заводу за извршење кривичних санкција има могућност рекламације подношењем пријаве Управи за извршење кривичних санкција.
Члан 10.
Министарство унутрашњих послова, Републички фонд за пензијско и инвалидско осигурање, Министарство за рад, запошљавање, борачка и социјална питања и Министарство правде – Управа за извршење кривичних санкција ће по рекламацијама лица из члана 9. овог правилника Министарству – Управи за трезор достављати додатне податке, у складу са законом.
Члан 11.
Приступ Привременом регистру имају овлашћени администратори и ауторизовани корисници.
Директан приступ Привременом регистру имају овлашћени администратори.
Овлашћени администратор може директно приступити Привременом регистру ради групног прегледа података о примаоцима једнократне новчане накнаде, могућности искључивања података о примаоцима једнократне новчане накнаде из Привременог регистра који имају право на једнократну новчану накнаду.
Ауторизовани корисници којима је отворен налог да приступају Привременом регистру, не приступају директно подацима о примаоцима једнократне новчане накнаде, већ искључиво путем портала јединичним упитом по јединственом матичном броју грађанина и по броју личне карте прималаца једнократне новчане накнаде, које прималац једнократне новчане накнаде доставља приликом подношења рекламације.
Члан 12.
Овај правилник ступа на снагу наредног дана од дана објављивања у „Службеном гласнику Републике Србије”.

